Агрометеорология
Агрометеорологията изучава метеорологичните, климатичните, хидрологичните и почвените условия в тяхното взаимодействие с обектите и процесите на селскостопанското производство. Т.е., тази наука се намира във взаимодействие с редица други науки – географията, метеорологията, климатологията, агрономическите и животновъдните науки, биологията, почвознанието, физиологията на растенията и животните, математиката и статистиката и др.

Основни познания 
Изучаването на науката Агрометеорология предполага получаването на информация по следните основни теми:
 Климат, в т.ч.
 Климатични пояси
 Климатични области в България
 Методи за агрометеорологични проучвания
 Метеорологични станции
 Основни метеорологични фактори, в т.ч.
 Слънчева радиация
 Температура на почвата
 Температура на въздуха
 Валежи, вкл. Облаци
 Влажност на въздуха
 Вятър
 Микроклиматът като фактор за земеделското производство;
 Значението на метеорологичните условия за останалите екологични за земеделието фактори, каквито са:
 Почвата
 Биотичните фактори: плевели, болести по растенията, неприятели по растенията
 Контрол върху метеорологичните фактори в земеделието
 Сезонни явления при земеделските култури
 Неблагоприятни за земеделието метеорологични условия
 Агроклиматични оценки, в т.ч.
 Агроклиматична оценка на топлообезпечеността
 Агроклиматична оценка на влагообезпечеността
 Агроклиматично райониране на земеделските култури въз основа на:
 Агроклиматични изисквания на земеделските култури
 Климатични коефициенти при бонитация

Задачи на агрометеорологията 
Най-важните задачи на агрометеорологията са:
 Изучаване и описание на закономерностите при формиране на метеорологичните и климатичните условия за аграрното производство в пространството и времето;
 Разработка на методи за количествена оценка на влиянието на метеорологичните фактори върху състоянието на почвата, развитието, растежа и продуктивността на културите, развитието и разпространението на болестите и неприятелите;
 Разработка на методи за агрометеорологични прогнози;
 Агроклиматично райониране на нови култури, сортове и хибриди; обосновка на рационалното използване на климата за повичаване на добивите от културите;
 Агроклиматична обосновка на технологиите на производство, в т.ч. по време и място на всички аграрни практики;
 Разработка на методи и опрогнози за растителна защита;
 Отчитане на екологичните въздействия на аграрното производство и методи за опазване на околната среда и др.
 Агрометеорологично обслужване – обслужване на селскостопанско производство с метеорологични, хидрологични и агрометеорологични данни, информация и прогнози.

Агрометеорологична информация 
Агрометеорологични наблюдения се извършват в районите на метеорологични станции, представителни за разпространените в България почвени разновидности, като се отчитат и географско разположение, релефни особености, както и разпространените полски, зеленчукови и фуражни култури, а също и трайните горски и земеделски насаждения. Борави се с методи на други науки, както и със собствени методи.

Агрометеорологичната информация съдържа данни за:
 средните декадни и месечни температури на въздуха (обработена от наблюдения в метеорологичните станции);
 средните декадни и месечни стойности за влажността на въздуха (от метеорологични данни);
 декадни и месечни суми на валежите (от метеорологични данни);
 характеристики на снежната покривка;
 съдържание на влага в почвата – за две дати в месеца и в различни посеви;
 радиационна, минимална и среднодневна температура на почвата;
 агрометеорологичен анализ на зимния и вегетационния сезони;
 баланс на атмосферното овлажняване;
 фенологични данни за земеделските култури;
 анализ на презимуването на зимните култури;
 анализ на състоянието на земеделските култури през вегетационните месеци;
 анализ на условията за провеждане на агротехнически мероприятия.

Хидрометеорологичната информация се ползва на три нива:
 За предприемане на оперативни стопански решения;
 За разработка на планови решения в средносрочен аспект;
 За избор на дългосрочни програми за развитие на земеделието.

Вижте също 
 Списък на земеделски теми
 Аграрни науки